舟行
作者：徐似道
朝代：宋

paragraphs: 大官連檣十萬艘，小官僅得一葉如漁舠。
其中何所有，白髮翁媼並兒曹。
赤脚婢三後執爨，蒼頭奴二前操篙。
玄真筆牀間茶竈，吏部酒杯兼蟹螯。
書緘一箱半魚蠹，一束百軸成牛腰。
平鋪藁秸薦貓犬，剩買棗栗供猨猱。
新花鬰屈作萎木，清酒蕩摇成濁醪。
篷低日覺牛角折，竈近時聞羹釜轑。
高驤正難望鷁首，緩進豈敢爭龍標。
全家窘拘嘆蹐跼，長物屏當隨周遭。
桑樞駟馬各是累，人肝薇蕨俱成饕。
不須彼此更相笑，未必鬰林之石賢胡椒。